Kevadel esitas valitsus seadusandlikule kogule vastuolulise eelnõu piirkondadevahelise õigusabi kohta kriminaalasjades, mis käsitles Macau, Mandri-Hiina ja Hongkongi vahelist väljaandmise lepingut. Mais lükkas seadusandlik kogu kõnealust mitmepoolset lepingut käsitleva eelnõu tagasi ja saatis selle valitsusele uuesti läbivaatamiseks, tuues ettekäändeks „tehnilised probleemid“. Pärast lühikest järelemõtlemisaega juunis võttis valitsus oma eelnõu tagasi kuni Macau, Mandri-Hiina ja Hongkong omavahel konsensusele jõuavad, teatades, et kokkuleppele jõudmine võttis erinevatel territooriumidel kohaldatavate erinevate kohtusüsteemide tõttu loodetust kauem aega. Kodanikuühiskonna ja õiguselukutse esindajad väljendasid muret võimaliku väljaandmise lepinguga kaasnevate mõjude pärast. Samuti kurtsid nad, et nendega ei ole piisavalt konsulteeritud.

ELi ja Macau vahelised suhted on jätkuvalt head, sellest annab tunnistust koostöövaldkondade arvu suurenemine ning tugevad kaubandussuhted. Macau majanduse järsust langusest tulenevalt vähenes ELi ja Macau vaheline kaubavahetus 2016. aastal. 2017. aasta prioriteetideks on majanduse mitmekesistamine, inimkaubanduse vastane võitlus, õigus- ja regulatiivküsimused ning teadus ja innovatsioon.

Põhiprioriteediks on üha kasvavate elamis- ja eluasemekulude all kannatavate tavakodanike elujärje parandamine. Macau kannatab jätkuvalt akuutse tööjõupuuduse all. Sissetoodud tööjõud on aga muutunud tundlikuks teemaks ning puudub poliitiline konsensus selle küsimuse lahendamiseks. Macau valitsust tuleb moderniseerida ning selle tegevust tõhustada; käimas on haldusreform.

Macau turumajandus toimis jätkuvalt tõhusalt, kuigi kahes esimeses kvartalis pidurdas majanduskasvu hasartmängudest saadava tulu märgatav vähenemine. Macau on kõnealusest majandusharust liigses sõltuvuses. Macau eelarvereservid on endiselt ülejäägis. SKP kasv elavnes kolmandas kvartalis, olles esimest korda 2 aasta jooksul positiivne. Kasiinotööstusest liigse sõltuvuse vähendamiseks algatas valitsus esimese viieaastase arengukava (2016–2020).

Umbes samal ajal teatasid Macau õiguskaitseasutused, et viimase aasta jooksul on Mandri-Hiina ametiasutustele üle antud vähemalt kolm inimest, kellest kaks olid Hongkongi alalised elanikud. Seda vaatamata kohtuotsustele, et sellised väljaandmised on ebaseaduslikud. See tekitas seoses väljaandmise lepingut käsitlevate käimasolevate läbirääkimistega veelgi rohkem muret. 2015. aastal juhtis ÜRO piinamisvastane komitee oma järeldustes Macau kohta tähelepanu tagaotsitavate tagastamise küsimusele, kuid tundub, et Macau ametiasutused ei ole seda küsimust rahuldavalt lahendanud. EL rõhutab veel kord, kui oluliseks ta peab õigusriigi põhimõtte ja inimõiguste austamist ning vajadust täielikult järgida rahvusvahelist õigust väljaandmise lepingute sõlmimisel.

Võrdsed võimalused, õigused ja vabadused. Põhimõtte „üks riik, kaks süsteemi” raames on Macau kodanike põhiõigused ja -vabadused ning õigusriigi põhimõte jätkuvalt tagatud. Macaus on tagatud kodanikuvabaduste, inimõiguste ja põhivabaduste austamine kõrgel tasemel. Sellegipoolest oli valitsus jätkuvalt vastu ÜRO piinamisvastase komitee ettepanekule luua sõltumatu inimõigustega tegelev asutus, väites, et kõnealune soovitus ei ole Macau kui Hiina Rahvavabariigi erihalduspiirkonna suhtes kohaldatav.

Meedia oli jätkuvalt piisavalt mitmekesine ning ajakirjanikel oli võimalus erinevaid vaateid ilma piiranguteta väljendada. Tundub, et eelkõige hinnakeelses meedias ja Hiinaga seotud uudiste kajastamisel on tekkinud teatavas ulatuses enesetsensuur. Välismeedia toimib vabalt. Macau ajakirjanike liit aga on väljendanud sügavat muret 20. detsembril Pearl Horizon´i protestide käigus ajakirjanike suhtes aset leidnud korduvate solvamiste ja nendega toimunud tõuklemiste üle. Liit teatas, et selline käitumine rikub ajakirjandusvabadust ning väljendas muret, et Hongkongi ajalehe Apple Daily ajakirjanikku ei lubatud protestide kajastamiseks Macausse siseneda. See ei ole esimene kord, kui Hongkongi ajakirjanikel või poliitiliste liikumiste liikmetel keelatakse Macausse sisenemine.

Jätkuvalt teeb muret seksuaalse sättumuse ja sooidentiteedi alusel toimuv diskrimineerimine, seda eelkõige tööturul, hariduses ja tervishoius. Samasoolisi suhteid ei ole siiani lisatud õigusakti, millega muudetakse koduvägivald kriminaalkuriteoks. ÜRO majanduslike, sotsiaalsete ja kultuuriliste õiguste komitee on kutsunud Macaud üles võtma vastu terviklikku lesbisid, geisid, biseksuaale ja transsoolisi inimesi käsitlevat diskrimineerimise vastast seadust. Rohkem õigusakte on vaja ka soolise võrdõiguslikkuse edendamiseks, muu hulgas seksuaalse ahistamise valdkonnas.

Macau valitsus tegi täiendavaid märkimisväärseid jõupingutusi piiriülese kuritegevuse, eelkõige inimkaubanduse vastases võitluses. Inimkaubanduse hoiatavaid meetmeid käsitlev komitee (Human Trafficking Deterrent Measures Concern Committee), mis on erinevate ametite vaheline asutus ja mis koosneb valitsuse, õiguskaitse, kohtu ja sotsiaalvaldkonna esindajatest, jätkas inimkaubanduse vastast võitlust ning selle ennetamist ja ohvrite kaitset käsitlevate meetmete rakendamist. Vaatamata kaebuste suurele arvule oli inimkaubandusega seoses esitatud süüdistuste ja tehtud süüdimõistvate otsuste arv väga väike. Valitsus väljendas valmisolekut asuda kõnealust probleemi lahendama ning tervitas rahvusvaheliste partnerite, sealhulgas ELiga tehtavat koostööd.

Macau ei ole tõhusalt jõustanud Rahvusvahelise Tööorganisatsiooni konventsioonides sätestatud ühinemisvabadust ja kollektiivläbirääkimiste õigust. Seadusandlik kogu on korduvalt tagasi lükanud ametiühinguid ja kollektiivläbirääkimisi käsitlevad eraviisilised õigusaktide ettepanekud. Kuigi töötajad võivad osaleda ametiühingute tegevuses ja kollektiivsetes aktsioonides, ei ole nad kaitstud vastumeetmete eest. Töösuhete seaduse artikkel 70 võimaldab tööandjal töösuhte töötajaga ilma põhjenduseta lõpetada, makstes talle tagasihoidlikku hüvitist. 2016. aastal lükkasid seadusandjad seitsmendat korda tagasi ametiühinguseaduse, kuigi see sai rohkem toetushääli kui eelmisel aastal. Mitmed seadusandjad põhjendasid seaduseelnõu tagasilükkamist Macau majanduse kehva seisu ja „halva ajastusega“.

Jõuliste korruptsioonivastaste meetmete rakendamine jätkus, kuigi aasta jooksul kerkis esile mitmeid tähelepanuväärseid juhtumeid. Korruptsioonivastane komitee kritiseeris valitsust seadusrikkumise tõttu maavahetustehingus, kuhu oli kaasatud ka kohalik tehas. Komitee sõnul oli tehing kehtetu ning ta kutsus üles krunti kaitse alla võtma.

Majanduslik areng

Macau majandust on viimastel aastatel tabanud märkimisväärne langus, kuna kasiinotööstust mõjutas Hiina aeglustuv majandus ning korruptsioonivastane kampaania Mandri-Hiinas. Macau SKP vähenes 2015. aastal reaalväärtuses järsult 20,3 % võrra. Majanduslangus pidurdus 2016. aasta kolmandas kvartalis vähehaaval, kui SKP kasvas reaalväärtuses 4 % võrra. Tegemist oli esimese positiivse kvartalikasvuga kahe aasta jooksul. Majanduslangus ulatus 2016. aastal reaalväärtuses kokku 2,1 %ni. Hasartmängust saadav tulu hakkas 2016. aasta teises pooles taas kasvama, olles olnud enam kui kaks aastat järjest pidevas languses. Hasartmängust saadav kogutulu langes 2016. aastal vaid 3,3 % võrra 230,8 miljardi Macau pataakani, mis on märkimisväärne tulemus pärast kahekohalist langust 2015. aastal. Turism taastus järjepidevalt tänu kahele uuele kasiinokeskusele, Wynn Palace ja Parisian. Külastajate koguarv kasvas 2016. aastal 0,8 %, ulatudes 30,9 miljonini. Mandri-Hiina oli Macau jaoks jätkuvalt kõige olulisem turistide päritoluriik, moodustades 2016. aasta 11 esimese kuuga saabunud külastajate koguarvust kaks kolmandikku. Mandri-Hiinale järgnesid Hongkong (21 %), Taiwan (3,5 %), Korea (2,1 %) ja Jaapan (1 %).

Kasiinotööstusest liigse sõltuvuse vähendamiseks algatas valitsus septembris esimese viieaastase arengukava (2016–2020), määrates kindlaks kõikehõlmavad arengueesmärgid, mille abil parandada elatustaset ja luua mitmekesisem majandus. Arengukava eesmärk on muuta Macau rahvusvaheliseks turismi- ja vabaajakeskuseks ning luua Hiina ja portugalikeelsete riikide vaheline kaubandus- ja ärikoostööd toetav teenusteplatvorm (tegevuspõhimõte „Centre and Platform“). Arengukava käsitleb ka märkimisväärseid jõupingutusi majanduse mõõdukaks mitmekesistamiseks ning piirkondliku koostöö tugevdamiseks, eelkõige Guangdongi provintsiga, nagu on sätestatud Hiina 13. viisaastakukavas (2016–2020).

Viieaastases arengukavas esitatakse konkreetsed poliitikameetmed, kuidas pikemas perspektiivis vähendada majanduse sõltuvust hasartmängudest. Need meetmed hõlmavad järgmist: mängulaudade arvu kasvu piiramine 3 %ga 10 aastaks alates 2013. aastast; hasartmängudega mitte seotud tulu osakaalu suurendamine hasartmängudega seotud kogutulus praeguselt 6,6 %-lt 2020. aastaks 9 %-le; tööhõives osalemise suurendamine jaemüügi-, hotelli- ja tootmissektoris; finantsteenuste tõhustamine; ning Macau erihalduspiirkonna arengufondi loomine (põhimõtteliselt riiklik investeerimisfond) 2019. aastaks.

Arengukava hõlmab ka erinevaid algatusi loomesektori, taristu arendamise, aruka linna arendamise ja keskkonnakaitse edendamiseks ning tervishoiu, hariduse ja eluasemeprogrammi tugevdamiseks. Arengukava sisaldab viidet algatusele „One Belt, One Road“ ning Macau võimalikule rollile selles, seda eelkõige mereteena ning vahendajana portugalikeelsete riikide ettevõtjate jaoks. Pärast oma merepiiride läbivaatamist 2015. aastal soovib Macau edendada oma meremajandust ning osaleda võimalikult ulatuslikult algatuses „One Belt, One Road“.

Valitsusjuht Fernando Chui esitas novembris seadusandlikule kogule 2017. aasta poliitilise avalduse. Valitsus lubas toetada ettevõtjaid butiikhotellide ja kaubanduskeskuste ehitamisel, koostada tegevuskava, millega aidatakse kohalikel VKEdel osaleda suurtel näitustel ja laiendada tegevuskava Young Enterprise ulatust ning pakkuda noortele heal tasemel koolitusi.

Poliitiline avaldus sisaldas ka mitmeid sotsiaalseid meetmeid ja toetusi, sealhulgas kümnendat korda järjest Macau elanikele antavaid populaarseid sularahatoetusi.

Macau eelarvepositsioon on jätkuvalt tugev ning omatakse ulatuslikke reserve. Macau eelarvereservide suuruseks prognoositakse 468 miljardit Macau pataakat, mis võrdub 130 % SKPst. See näitaja on äärmiselt suur territooriumi jaoks, kus elab vähem kui pool miljonit inimest (v.a võõrtöölised). Macau eelarve on olnud pidevalt ülejäägis, seda vaatamata hasartmängutulude märkimisväärsele langusele 2015. ja 2016. aastal.

Macau kannatab jätkuvalt akuutse tööjõupuuduse all. Töötuse määr on viimased neli aastat olnud tasemel 2 % või alla selle, 2016. aastal oli vastav näitaja 1,9 %. Macau majandus toetub seetõttu olulisel määral võõrtöölistele ja spetsialistidele. Vaatamata majanduslangusele oli Macaus 2016. aastal üle 180 000 mitteresidendist töötajat, mis moodustab 45 % töötavast elanikkonnast. Sissetoodud tööjõud on aga muutunud tundlikuks teemaks. Novembris kordas majandus- ja rahandusminister Lionel Leong seadusandlikus kogus, et Macau valitsus tagab kohalikele elanikele töövõimalused ning võtab kasutusele mehhanismi, millega mitteresidentidest töötajate arvu Macau erihalduspiirkonnas vähendada. Seadusandjad kaebasid tööjõu sissetoomise korra kuritarvitamise üle, mille tulemusena on kohalikud töötajad kaotanud töö ja nende palgatõus on peatunud. Samuti on aeglustunud mõnede juhtivtöötajate karjäär. Ettevõtjad on aga korduvalt kaevanud laieneva äritegevuse jaoks sobilike spetsialistide puuduse üle.

Hiina 13. viisaastakukava sisaldas Macaule (koos Hongkongiga) pühendatud peatükki, milles rõhutati Mandri-Hiina ja Hongkongi/Macau vahelise tihedama koostöö olulisust. Hiina väljendas toetust Guangdongi, Hongkongi ja Macau ning Hongkongi ja Macau vaheliste arengukoostöö platvormide olulisele rollile Zhu Jiangi jõe suudmeala piirkonnas ning Guangdongi, Hongkongi ja Macau lahepiirkonna arendamises. Märtsis andis riiginõukogu välja suunised, millega edendatakse Zhu Jiangi jõe suudmeala katvat koostööd, mis hõlmab 9 provintsi ja piirkonda – Fujian, Jiangxi, Hunan, Guangdong, Guangxi Zhuangi autonoomne piirkond, Hainan, Sichuan, Guizhou ja Yunnan ning Hongkongi ja Macau erihalduspiirkonnad („9+2“). Hiina keskvalitsus näeb piirkonda reformide esirinnas ning Mandri-Hiina jaoks olulise alana, kus edendada koostöövõimalusi Hongkongi ja Macauga. Samuti on tegemist olulise piirkonnaga, mis aitab kaasa edu saavutamisele algatuse „One Belt, One Road“ raames.

Selle tulemusena jätkas Macau integratsiooni edendamist Zhu Jiangi jõe suudmeala piirkonnaga võttes sihiks luua majandus- ja kaubanduskoostööfoorumi kaudu silda Hiina ja portugalikeelsete riikide vahel. Lisaks Zhu Jiangi jõe suudmeala piirkonnale mainiti Macau valitsusjuhi poliitilises avalduses ka tihedamat koostööd Hiina teiste provintside/omavalitsustega nagu näiteks Jiangsu, Peking ja Tianjin, ning Hiina kesklääne ja kirde osas asuvate traditsiooniliste tööstuspiirkondadega.

Oktoobris võõrustas Macau Hiina ja portugalikeelsete riikide vahelist majandus- ja kaubanduskoostööfoorumi viiendat ministrite konverentsi. Foorumil osales Hiina peaminister Li Keqiang, foorumi eesmärk oli edendada Hiina majandussuhteid arengumaadega ning anda Macaule uus kurss. Peaminister Li visiiti tõlgendati mitte ainult otsese toetusena Macau majanduspoliitikale, vaid ka üldise rahulolu väljendusena Macau erihalduspiirkonna tegevusele, sealhulgas poliitilisele arengule. Peaminister Li kuulutas välja 19 täiendavat meedet Macau majanduse ümberkorraldamiseks, mis hõlmasid järgmist:

Hiina keskvalitsus toetab Macau arendamist Hiina ja portugalikeelsete riikide vaheliseks RMBdega kauplemise keskuseks, samuti aidatakse arendada ka kapitalirendi, e-kaubanduse ja ekspordikrediidikindlustusega seotud teenuseid.